b"\n_START_ARTICLE_\nPaul Spiegel\n_START_PARAGRAPH_\nPaul Spiegel (31. joulukuuta 1937 Warendorf, Saksa \xe2\x80\x93 30. huhtikuuta 2006 D\xc3\xbcsseldorf, Saksa) oli Saksan juutalaisten keskusneuvoston (Zentralrat der Juden in Deutschland) johtaja ja Saksan juutalaisten puhemies._NEWLINE_Paul Spiegel kasvoi karjatilalla ja muutti Saksan kansallissosialistisen ty\xc3\xb6v\xc3\xa4enpuolueen noustua valtaan perheens\xc3\xa4 mukana aluksi Brysseliin. Spiegel selvisi holokaustista Flanderissa, jossa maanviljelij\xc3\xa4n perhe piilotteli h\xc3\xa4nt\xc3\xa4. Ennen t\xc3\xa4t\xc3\xa4 poliisi oli pid\xc3\xa4tt\xc3\xa4nyt Brysseliss\xc3\xa4 ratsian yhteydess\xc3\xa4 h\xc3\xa4nen siskonsa, joka kuoli my\xc3\xb6hemmin keskitysleirill\xc3\xa4. Spiegel on kuvannut n\xc3\xa4it\xc3\xa4 kokemuksiaan kirjassaan Wieder zu Hause? ('J\xc3\xa4lleen kotona')._NEWLINE_Vuosina 1958\xe2\x80\x931965 Spiegel ty\xc3\xb6skenteli Allgemeine J\xc3\xbcdische Wochenzeitung -lehdess\xc3\xa4 muun muassa toimittajana. 1960-luvulla h\xc3\xa4n kirjoitti my\xc3\xb6s moniin muihin lehtiin._NEWLINE_Vuonna 1993 Spiegelist\xc3\xa4 tuli Saksan juutalaisten keskusneuvoston johtoryhm\xc3\xa4n j\xc3\xa4sen. Aluksi h\xc3\xa4n toimi varapuheenjohtajana ja my\xc3\xb6hemmin (9. tammikuuta 2000 l\xc3\xa4htien Ignatz Bubisin kuoleman j\xc3\xa4lkeen) puheenjohtajana._NEWLINE_11. helmikuuta 2004 Spiegel vastaanotti D\xc3\xbcsseldorfin Heinrich Heine -yliopiston kunniatohtorin arvon ja h\xc3\xa4nest\xc3\xa4 tehtiin synnyinkaupunkinsa Warendorfin kunniakansalainen._NEWLINE_Spiegel kuoli huhtikuussa 2006. H\xc3\xa4n oli saanut 3. helmikuuta keuhkotulehduksen seurauksena syd\xc3\xa4ninfarktin, jonka j\xc3\xa4lkeen l\xc3\xa4\xc3\xa4k\xc3\xa4ri olivat laittaneet h\xc3\xa4net keinotekoiseen koomaan."